
A napirendek megtárgyalásán részt vesz: Dr. Juhász Marica körjegyző, Harsányiné Csapó Anita pénzügyi vezető  a lakosság részérők körülbelül 30 fő. 
Olajos Mihály: Tisztelt szentpéterszegi lakosok! Tisztelettel köszöntök mindenkit, aki elfogadta  meghívásunkat, a közmeghallgatásra. A Képviselő-testületi tagokat úgy gondolom, nem kell bemutatni, bár ez már az új képviselőtestület, a 2010 őszén tartott választás óta. A képviselő-testület jelentősen kicserélődött. A 2011. évi tevékenységről szóló tájékoztatót azzal kell kezdenem, hogy az egész éves működésünket meghatározta az, hogy az elmúlt években, így 2011-ben is a helyi önkormányzatok a központi költségvetésből jelentős forráskivonásnak lettek az áldozatai, nekünk is több mint 17 millió forinttal kevesebből kell gazdálkodni, mint az elmúlt évben. Ehhez még az is hozzátartozik, hogy azokat a normatív feladatokat, amiket az önkormányzat lát el, ilyen a közoktatás, itt a tanulói létszám is lecsökkent, és így az iskola is lényegesen kevesebb normatív támogatást kap, hiszen a múlt évben még 186 gyerek járt az iskolába ma ez már 160 alatt van. Ezek az egész éves működésünket nagyban,  és rossz irányba befolyásolták. Olyan drasztikus intézkedéseket kellett hozni, ami a költségcsökkentést irányozta. Ilyen intézkedés volt, a bölcsőde megszüntetése, mivel a finanszírozása olyan alacsony volt, hogy ezt nem bírta már az önkormányzat, illetve a gyereklétszám nagyon lecsökkent. Az iskola működtetését 2007-óta társulásban látjuk el Gáborjánnal közösen. Ez egy törvényi kötelezettség volt, 1500 fő alatti települések nem működtethetnek önállóan intézményt, amennyiben mégis, az így keletkező forráshiányt a központi költségvetés nem finanszírozta. Ez egy kényszer házasság, aminek a napi működésben megvannak a sajátos problémái, gondjai. De az iskolához, mindkét település ragaszkodik, akár Szentpéterszeg, akár Gáborján. Ennek a társulásnak nagy-nagy előnye nincs, legfeljebb annyi, hogy nem két igazgatót kell alkalmazni a két iskolában, viszont az igazi megtakarítás ott jelentkezik, hogy a járulékos költségeket a működtetéssel kapcsolatosan igyekszünk a minimálisra szorítani. Természetesen az eszközellátottság nem olyan, mint amilyet szeretnénk, de hozzá kell tennem, hogy sikeresen pályázott az önkormányzat egy informatikai eszközbeszerzésre, több mint 15 millió forint értékben, a két iskolába. Így a gyerekek ezekkel az eszközökkel korszerű oktatásban vehetnek részt. Az iskolában 1 évig megbízott igazgató volt, meg lett hirdetve az igazgató pályázat, több pályázó is volt, de végül is a Képviselő-testület a régi igazgatót választotta meg Keresztesi Anikó személyében, aki 5 éves megbízatást kapott és a két intézmény igazgatója lett. Igyekszünk a pedagógusokkal olyan szoros kapcsolatot ápolni, amely a minőségi munkát helyezi előtérbe, amellett, hogy csökkenő juttatást tudunk nyújtani. De én azt gondolom, hogy azok az erőfeszítések, hogy a település megőrizze az iskoláját, az egyúttal azt is jelenti, hogy az ott dolgozó pedagógusoknak is megőrizzük a munkahelyét, ez az igyekeztet az önkormányzat részéről maximális. Én azt gondolom, hogy a mai időben igazából a települési önkormányzatok ilyen feladatok ellátásánál, elsősorban a túlélés a cél, a mai napokban. Hiszen látjuk, hogy országosan milyen problémákkal küzdenek, sajnos napról-napra olyan híreket kapunk, hogy iskolákban villanyt, fűtést kapcsolnak ki, azért mert az önkormányzatok nem tudják kifizetni. Néha elhangzik az, hogy felelőtlenül gazdálkodnak az önkormányzatok, én ezt maximálisan visszautasítom, hiszen az elmúlt 21 évben az önkormányzatok nem ezt a példát mutatták, pontosan azt jelenti, hogy az egyre szűkülő támogatások mellett, amikor nyugodtan kijelenthetem, hogy az iskola működtetéséhez az  50 %-ot nem éri el a központi költségvetésnek a támogatása, igen is komoly erőfeszítéseket tesznek az önkormányzatok, hogy a működő képességet fenntartsák, de sajnos időközben olyan áremelkedések voltak, főleg az energia piac terén, hogy ezeket kigazdálkodni sajnos nem lehet. Előfordul olyan, hogy nagymértékű tartozás esetén a szolgáltató olyan eszközhöz nyúl, hogy megszünteti a szolgáltatást. Amit az elmúlt időszakban a Kormány még szentesített is, ezt a magánéletbe is tudhatjuk, hogy 60 napos tartozás után magánszemélyeknek is ezeket a korlátozásokat, illetve kikapcsolásokat minden további nélkül megtehetik. A gyerekeken túl az idősekről való gondoskodás is feladata az önkormányzatnak. Az Idősek Klubjának a működtetését a településünkön az elmúlt 20 évben folyamatosan biztosítottuk, egyre nehezebb körülmények között. Itt is életbe lép ez az úgynevezett kötelező társulásos megoldás. Berettyóújfalu központtal Többcélú Kistérségi Társulásnak vagyunk a tagja, ahol az idősekről való gondoskodás, és nemcsak a napközi otthonos, hanem a házi gondozás, a szociális étkeztetés is a feladatok közé tartozik. Ezeket társulás keretében látjuk el, itt is alacsony a központi normatíva, és ehhez is kell kiegészítést fizetnie az önkormányzatnak.  A közművelődés, Faluház és Könyvtár ez is azon intézmények közé tartozik, amelyek az elmúlt években a megszorítások körébe tartozott. A Faluház vezetőjével kapcsolatban szerencsés alkalom volt, hogy az iskolában tanárhiány volt, és őt áthelyeztük az iskolába. Így most már a Faluház és Könyvtárnak egy főállású dolgozója van. Neki sokkal több lett a feladata, de próbáljuk fenntartani, működtetni ezt az intézményt, mivel erre is szükség van, gondolok itt a könyvtárra, de a közművelődésre, a helyi civil szervezeteknek helyt adó épületre. Egy sikeres pályázat által, melyen sokáig hezitált a Képviselő-testület, hogy éljük vele, vagy sem, egy bővítést hajtunk most végre,  az úgynevezett Integrált Közösségi Szolgáltató Tér funkciót látja majd el, a Faluház. Ami azt jelenti, hogy ide csoportosítunk majd olyan feladat ellátási helyeket, ami eddig is volt, itt van most már a Falugazdász, a Családsegítő Szolgálat, a Gyermekjóléti Szolgálat, ide kerülnek a civil szervezetek, itt biztosítunk a falu lakosságának Internet hozzáférési lehetőséget. Ezzel a rendezvény teremmel bővül a Faluház. Szeretnénk ezt a termet meghagyni a közművelődésnek, különböző olyan rendezvényeknek, mint akár a karácsonyi ünnepség, farsang, vagy egyéb ünnepség, vagy a táncosoknak, vendég fellépőknek, fellépés biztosítására. A rendezvény termet, pedig egyéb más összejövetelekre, pl. halotti tor megtartására, vagy éppenséggel a civil szervezetek évzáró rendezvényeire, melyek eddig az Idősek Klubjában kerültek megrendezésre. A házi orvosi  szolgálatot már több éve vállalkozásban látja el Dr. Görgényi Márta, a védőnői szolgálatot félállásban Ulics Istvánné látja el. A házi orvosi szolgálat ellátásához az önkormányzat, havonta támogatást nyújt, mivel elég alacsony kártyaszámmal rendelkezik doktornő, illetve az elmúlt években sokat romlott a finanszírozás. Az orvosi ügyeletet szintén társulásban látjuk el, évente kb. 1,5 millió Ft-ot fizetünk azért, mert munkaidő után, vagy munkaszüneti napon az Orvosi Ügyelet Kht látja el az  ügyeletet. Ez is a kötelező feladatok közzé tartozik és ezt nekünk biztosítani kell, de a normatív támogatás nagyon minimális és ezt az önkormányzatnak ki kell egészíteni. Kötelező önkormányzati feladat a hulladékgazdálkodás, akár a szilárd, akár a folyékony hulladékról beszélünk. Jelen pillanatban nekünk a szilárdhulladék gazdálkodás az, amit egy külső gazdasági cég lát el. Ez a településen élőknek folyamatosan problémát jelent. A törvény kötelező szolgáltatásként szabja meg akár az önkormányzat, akár  a lakosság felé is, ezt igénybe kell venni, ha akarjuk, ha nem és bizony ez sok ellentmondást tartalmaz. Eltérő a lakosság összetétele, az egyedül élő, idős személyeknél sokszor hetek telnek el, hogy nem teszik ki a hulladékgyűjtő edényt, de a díjat akkor is fizetni kell. Ezt mindannyian tudjuk, hogy ez igazságtalan, de a törvényi rendelkezéseket be kell tartanunk, be kell tartatnunk. De ugyanakkor érezzünk ennek az aránytalanságát. Ennek kapcsán a Képviselő-testület több intézkedést tett, a helyi rendeletben, illetve az év eleji emelést nem fogadata el, így ezt az önkormányzatnak kell kifizetni. Ez is egy jelentős tétel, ami az önkormányzat költségvetését terheli, ez évi 7-800 e forintos többletköltséget jelent az önkormányzatnak, annak ellenére, hogy a helyi rendeletünkben van olyan, hogy van egy jövedelemhatár, és az erre jogosultak, ha azt nem érik el, akkor az önkormányzat 50 %-át visszatéríti a szolgáltatási díjnak. Említtettem már a civil szervezeteket a Faluház kapcsán, ez egy nagyon szép és örvendetes dolog, hogy több helyen is elismerést arat az, hogy itt a településünkön 10 olyan civil szervezet van, amely összefogja a lakosságot, olyan értelemben, hogy tevékenységi célonként külön, minden szervezetnek vagy egy összekovácsoló ereje, amikor bármilyen megmozdulás van, gondolok elsősorban az önszerveződéses programokra, és ezekre az emberekre lehet támaszkodni. Ismerve a katasztrófavédelem, vagy polgárvédelem állományát, szinte ugyanezekre az emberekre lehet számítani, ha valamilyen természeti, vagy más katasztrófa éri a települést és mozgósítani kell a településen élőket. Igen fontos a település életében a közbiztonság, a helyi önkormányzat az elmúlt években, amikor pályázati lehetőség volt, ezeket kihasználva, mi úgy neveztük magunk között, hogy hivatásos polgárőr, vagy fizetett polgárőr, ilyen pályázatunk volt, nyugdíjas rendőrt tudtunk közel két évig alkalmazni, rendes munkaidőben havi 20-22 napot töltött szolgálatban, ellátta a településen éjszaka a járőrözést, megfigyelést. Ennek megszüntetését követően, a közmunka programban sikerült embereket tartós foglalkoztatásban napi 6 órában alkalmazni, akik kerékpárral járőröznek szintén éjszaka a településen. Természetesen itt kell megemlíteni a polgárőröket is, akik szintén éjszaki szolgálatot teljesítenek. Így nyugodtan ki lehet jelenteni, hogy Szentpéterszegen a közbiztonság a Berettyóújfalui Rendőrkapitányság területén a legjobbak közé tartozik, hiszen az elmúlt időszakban kirívó bűncselekmény nem történt, 3-4 éve volt, amikor Bakator Dezsőnét érte rablótámadás. Ilyen súlyos bűncselekmény előtte sem volt, és azóta sem. Természetesen kisebb lopások illetve 1-2 esetben nagyobb értékű lopások történtek, de ezek is elvétve. Többször fordult elő olyan eset, hogy nappal, csalók, károsították meg főleg az idős lakosságot. A település jó hírét sikerül megőrizni, tegnap kaptam egy elismerő oklevelet, a Virágos Magyarországért mozgalom keretében a zsűri, egy 100 e Ft-os tervezői munkával ajándékozta meg a települést. Ez már évőr-évre hagyomány, hogy a település indul ezen a versenyen és, nagyon sok esetben elismerést, vagy díjakat kapunk, ami mögött természetesen az van, hogy a település lakói a környezetük iránt igényesek, rendezettek a porták, a közterületek. Ami azt jelenti számomra, hogy az itt élő embereknek nem mindegy, hogy milyen környezetben laknak és igyekeznek rendbe tartani és csinosítani a portáikat, amit itt szeretnék megköszönni a megjelenteknek. Az 2011. évi tevékenységünkről röviden ennyit szerettem volna elmondani. Átadom a lakosságnak a szót. 
Kovács Imre: Szeretettel köszöntök én is mindenkit. Ha megengedik én is egy pár mondatban értékelném ezt az egy évet. A polgármester úr lemondta az ő mondókáját, én a saját munkámat szeretném elmondani. Én úgy gondolom, hogy a képviselői munkát, a szavazatai és javaslatai, ötletei alapján lehet legjobban megítélni. Én ezt szeretném elmondani. A választás után három új képviselő lett, ez abból fakadt, hogy a falusiak változást szerettek volna elérni. A kezdésnél, az alpolgármester választás nem sikerült háromszor sem, én tettem egy javaslatot, egy helyettesre, a polgármester akadályoztatása esetére. A helyettes Bereczkiné Balogh Erika lett, akit a testület elfogadott. Összeférhetetlenségi indítványom volt, azzal kapcsolatban, hogy a képviselők és hozzátartozóik ne lehessenek üzleti, gazdasági kapcsolatban az önkormányzattal, ezt elutasították. Független könyvvizsgálót javasoltam, mivel tényleges látjuk, hogy elég jól el van adósodva a falu. Több mint 27 millió forint a mai nappal állítólag a tartozás. Kommunális adó csökkentését javasoltam volna 2000 Ft-ra, ezt abból is gondolta, mivel a polgármester úrnak is volt egy 30 %-os költségátalánya az előző ciklusban, itt csak 20 % lett neki ebből, és az alpolgármesteri tiszteletdíjból meg lett volna az összeg, hogy le tudtuk volna csökkenteni 2000 Ft-ra, de a Tisztelt Képviselő-testület nagyobbik része ezt sem fogadta el. Iparűzési adó eltörlésére tettem javaslatot. Láttuk a tévében, hogy működik ez a dolog, hogy eltörölték az iparűzési adót, és vállalkozások települtek abba a településre, ha csak papíron is, de a gépjárműadó természetesen a község javára lett volna fordítható. Nekem lett volna egy ismerősöm Debrecenből egy szállítmányozási vállalkozó, aki 1,1 millió Ft gépjárműadót fizetett volna, de így ez is kiesett, mert ez sem lett elfogadva. Bűnözéssel kapcsolatban lett volna egy bérdíj rendelet javaslatom, ha valaki lát egy bűncselekményt, és tudta volna azonosítani a tettest, egy kisebb mértékű összeggel az önkormányzat jutalmazta volna. Lett volna a Nagygödör átjáró biztonságossá télére javaslatom, már a járdalapok is oda lettek szállítva, a polgármester úr felajánlott egy kocsi sódert hozzá, először úgy volt, hogy társadalmi munkában készül el, de abban az időben elég sok utazás volt Romániába, és úgy gondoltam, ha erre van pénz, akkor ezt is meg tudná talán az önkormányzat csinálni, ha más nem közhasznú munkával, de ezt leszavazták a képviselők nagy része. Volt olyan is, aki azt mondta, hogy nem javaslom, mert ha baleset történik, akkor az önkormányzatot teszik felelőssé. De kérdezem én, ha  most történik baleset akkor kit tesznek felelőssé? Volt egy járda javítás, talán ez az egy, amit sikerült elérni, hogy a Kocsi Vince és Bessenyei Géza által határolt területen sok év óta probléma, hogy le volt süllyedve a járda, és esős időszakban bokáig érő vízben kellett az arra járóknak közlekedni. Ezt sikerült elérni, ha nem is új járda lett, de meg lett emelve a járda. A régi temető visszavásárlására tettem indítványt, ezt mindenki elfogadta, hogy mi lesz belőle, az kérdéses. A területrendezési tervvel és a Faluház bővítésével kapcsolatosan szerettem volna közmeghallgatást tartani, mert jelenleg nincs semmi oka, hogy közmeghallgatás van. Abban szerettem volna meghallgatni a falu lakosságának a véleményét, hogy mit szólnak a területrendezési tervhez, mert ettől kezdve el lett törölve a régi temető, nem szerepel sehol, a záportározó nem szerepel sehol, mert az új területrendezési terven nem lett bejelölve. Annak idején, amikor ezt feltettem azt mondták egyes képviselők, hogy azért vagyok képviselő, hogy nekem kell dönteni. Nem a falunak kell eldönteni? Másik alkalommal meg azért kaptam, mert azt mondtam, hogy ez faluérdeke, de honnét tudom én, hogy mi a falu érdeke. Ne én döntsem már el, hogy mi a falu érdeke. A Keleti üdülő és a Noszvaji üdülő eladására tettem javaslatot még tavasszal, amit akkor a testület elutasított. De érdekes módon, júliusban a  polgármester úr tett javaslatot ezzel kapcsolatban, azt elfogadta a testület, most az a kérdés, hogy ki teszi fel a javaslatot, vagy az, hogy haszna legyen belőle. A kukadíj igazságosabbá tételét próbáltam megoldani, ami lehetetlen. Ezt csak a 40 település polgármestere tudná megtenni, de nekik ez nem érdekük, ezt mindenki tudja. De ha ők akarnák, akkor megoldható lenne. Sőt a 60 l-es kukának a bevezetése is mirajtunk múlik, a képviselőkön, mert helyi rendeletben lehet megoldani, a 60 l-es kuka bevezetését. Ezt csak rajtunk múlna, mert ez le is van írva, rendeletben van. Itt köszönném meg azoknak az embereknek a segítségét, akik annak idején az aláírásgyűjtésben segédkeztek, de sajnos úgy néz ki elveszett a munkák , mert ez kivitelezhetetlen, sőt volt egy olyan, amit elfogadott a testület, hogy 60 l-es kukára lehetett jelentkezni, hogy majd bevezeti esetleg az önkormányzat, ha a hulladék-feldolgozó tesz egy árajánlatot a 60 l-es kukára. Erre sem lenne szükség, mert ez csak rajtunk múlik, 2,532 Ft/l-re van kiszámolva a hulladék feldolgozás, ártalmatlanítás, minden egyes tétel ebbe szerepel. Ezt kellett volna csak 60 l-el beszorozni és megvan az ár. De ez nem így működik, mert nekik busás haszonra kell szert tenni. Amikor ezt a céget létrehozták 2007-ben előtte 2005-ben Jakabszálláson Ombudsmani elmarasztalásra kénytelenek voltak bevezetni a 60 l-es kukát. Lényegében helyileg lehetne ezt megalkotni, de egyes embereknek ez nem érdeke. Volt egy olyan javaslatom, hogy a Megyei Vízműből lépjünk ki, mert én most is azt mondom, hogy egy megyei vízműnek mi fizetünk borzasztó nagy összegeket, minden félére pl. felmentés, bér és járulékai 368.000.- Ft, végkielégítés és járulékai 2.550 e Ft, újság előfizetés 200 e Ft, naptárbeszerzés 610 e Ft, fizikai nyugdíjasokra 5.500 e Ft, szellemi nyugdíjasokra 9.890 e Ft, egyéb 480 e Ft, tiszteletdíj 22.407 e Ft. Ezeket mind nekünk kell kifizetni. Itt is az van, hogy megint a polgármestereken áll a dolog, nekik nem érdekük, sok ugye felügyelőbizottsági tagként felvesz 80-100 e Ft-okat. Miért lenne nekik érdekük kilépni, ezt is szintén a képviselő-testület dönti el. De a testületi ülésen Balogh Gyula, aki a vízműnél volt sok éven keresztül vezető beosztású, egyik ülésen elmondta, hogy biztonságosan tudná üzemeltetni a falu ezt a vízművet. Nem kell, hogy olcsóbb legyen, de ne legyen drágább. Én ennyit tudtam ezekben  a dolgokban lépni, megtettem a javaslataimat, az más dolog, hogy ki, mit fogadott el.  Köszönöm, hogy meghallgattak. 
Simon József: Nekem lenne hozzászólásom. Kell a kuka, hogy ne szemeteljenek annyit. De elég sérelmes, az öreg  és a fiatal lakosság részére, mert ennek a falunak a 60 %-a létminimum alatt él. Kitalálták ezt a kukát, jó. De most voltam Győrben, 1700 Ft- a kuka. Itt nem lehetett volna átalányt fizetni. Kifizeti az átalány és után, ha elviteti plusz 560 .- Ft. Én sem fogom kifizetni azt a kukát, mert nekem kicsi az átmeneti járadékom. Felmegyek az önkormányzathoz, hogy tessék adni nekem egy havi kukára valót. Jó lesz így? Vezessünk be egy 1700 Ft-os  vagy 2000.- Ft-os átalánydíjat. Akkor az öreg nyugdíjas bácsi sem lesz bántva, meg én sem. Ennyit akartam, köszönöm szépen.

Kun Lajosné: Azt szeretném mondani, hogy nem muszáj lenne azt a 60 l-es kukát bevezetni, hanem ritkábban kellene üríteni és akkor kevesebbet kellene fizetni. Mert mindenkinek nem telik meg  a kukája minden héten. 

Kun Tiborné: Én úgy tudom, hogy mindenkinek kötelessége fizetni ezt a kukadíjat. Burzuk Sándornak miért nincsen kukája? Miért nem fizet kukadíjat? Az udvar közepén szokat elégetni a szemetét. Őrá miért nem vonatkozik ugyanaz a szabály? Elég jó anyagi körülmények között él, mert rendszeresen cseréli a kocsiját, most is három kocsi áll előtte.  A kisnyugdíjasoknak meg mindenkinek ki kell fizetni. Nem értem, hogy miért van ez. Ő miért kivételesebb mint más? 

Olajos Mihály: Ha megengedik akkor a felvetett kérdésekre rövid választ adnék. Kezdem  Kun Lajosné hozzászólásával, mert ebből következik a Simon Józsefére adott válasz is. Nem teheti meg a szolgáltató, hogy kéthetente jöjjön ki. Meg mi sem tehetjük meg önkormányzatok, a péterszegi önkormányzat. A 40 település a Regionális Hulladéklerakóhoz tartozik. A törvényeket a Parlamentben alkotják, és nekünk be kell tartani. Akkor is, ha ez életszerűtlen, ha fájdalmas, ha igazságtalan, de a törvényeket be kell tartani, tartatni. A törvények szabályozzák a működésünket.  Ha a törvényt mindenki megszegné, akkor ebben az országban egy káosz lenne. A törvényt a Parlamentben úgy alkották meg, hogy a falusias, családi házas környezetben hetente egyszer kötelező elszállítani a hulladékot. Ez vonatkozik a szolgáltatóra, neki hetente ide el kell jönni, ha akarjuk, ha nem. A lakóparkoknál, társasházaknál hetente kétszer köteles elszállítani a szemetet. Tehát nem mi mondjuk azt, hogy nincsen hulladékunk ne jöjjetek, és akkor nem jönnek. Nekik jönni kell! Más kérdés, hogy kiteszem a gyűjtőedényt, vagy nem teszem ki. 
Kun Lajosé: Akkor is fizetnünk kell, ha nem tesszük ki, ez nem igazságos és nem is győzzük már a sok fizetni valót. 

Olajos Mihály: Ez nem helyi Képviselő-testületi, vagy polgármesteri döntés. Mi kezdeményeztük azt az Országgyűlési Képviselőnél, átadtuk neki a javaslatot, hogy töröljék el, hogy ne hetente legyen ürítés. A Parlamentben lehetne változtatni ezen. De az egészségügyi minisztériumnak olyan válasza van, hogy akkor felszaporodik a rágcsáló, egészségügyi veszély állhat fenn. Ezzel magyarázzák azt, hogy hetente el kell szállítani a szemetet, mert a hulladékgyűjtőbe belekerül ételmaradék, szerves anyag stb, és az nyáron bomlik és büdös. 

Kun Lajosné: Falun vagyunk és ezelőtt is el tudtuk tüntetni az ilyen hulladékokat. 

Olajos Mihály: Így van csak akkor még nem voltunk az Uniónak a tagjai. Amikor beléptünk az Unióbak akkor ezeket előírták, és ezt teljesíteni kell, és most jön a számonkérés, hogy teljesítettük-e vagy sem. A hulladéklerakó létesítését 75 %-ban az Uniós közösség támogatta. Azért adta, hogy itt is egy helyre hordjuk a hulladékot, és hulladékkezelés legyen, hogy a környezetet ne károsítsuk. 

Nagy Xénia: A hulladék mennyiség meg lett szabva, nem az a probléma, hogy kéthetente van ürítve, hanem azzal van probléma, hogy a kuka mérete túl nagy. A falusi embereknek nincs ennyi hulladéka, nem tudom, hogy lett-e valamilyen állapotfelmérés készíve. Személy szerint az édesapám falevéllel tölti tele minden héten a kukát. Ez hogy lett megállapítva? 

Olajos Mihály: A megállapítást lehetett volna úgy is kezdeni, hogy felmérjük, ahol egy ember van ott 30 l-es, mert van 30 literes edény is, van 60 l-es, meg van 120 l-es és van 240 l-es is. 

Nagy Xénia: Azokat a cégek használják.

Olajos Mihály: Magánszemély is rendelhet 240 l-eset. Ez attól függ, hogy kinek mennyi a hulladéka. 
Nagy Xénia: Én ezt tanultam, ezt végeztem az egyetemen. Meg van határozva, a közösségekre a díj, valamint történt-e egy állapotfelmérés, hogy mennyi hulladék keletkezik. Mert ugyebár a hulladékszállítást meg kell szervezni, hogy mikor viszik el, milyen készülékek kerülnek beszerelésre. Azért nem értettem én nem, amikor megkaptuk ezt a nagy kukát, hogy mit fogunk ebbe beletenni. Mert az tény, hogy a szemetet el kell szállítani, mert igen veszélyes, én csináltam felméréseket is ezzel kapcsolatban. De azzal nem értek egyet, hogy miért kell ilyen nagy edény, amikor nincs mit beletenni. Kisebb edényeket kellene elhelyezni és akkor nem járna potyára a kocsi. 

Olajos Mihály: Mennyivel lesz kevesebb a költség? 

Nagy Xénia: Biztosan kevesebb lesz. 
Olajos Mihály: Melyik az a költséget csökkentő tétel, amivel majd kevesebb lesz a kifizetendő díj, a költség, mivel csökken akkor? 

Nagy Xénia: Nem úgy működik a cég, hogy hulladékot dolgoz fel? 

Olajos Mihály: Nem dolgoz fel hulladékot, lerak. A szelektíven begyűjtött hulladékot tömöríti, és eladja. 

Nagy Xénia: A hulladék begyűjtésére vagy egy kvótája, nem?
Olajos Mihály: Nincs. 

Nagy Xénia: Akkor végül is neki mindegy, hogy az emberek kiviszik, vagy nem viszik ki a kukát. 

Olajos Mihály: Én kérdeztem valami és gondold végig. Mivel lesz kevesebb a felmerült költség, ha kisebb lesz a gyűjtőedény. 

Nagy Xénia: Elméletileg úgy van meghatározva, vagyis én úgy gondolom, ha kisebb dolgot veszek, akkor elméletileg kisebb lesz a költsége is. 

Olajos Mihály: Mi csökken, ha kisebb lesz a gyűjtőedény?

Nagy Xénia: Kisebb lesz a hulladék mennyisége.

Olajos Mihály: Ettől kisebb, amikor most is csak félig van, hogy lesz kisebb? 

Nagy Xénia: Amikor elkezdték szállítani a szemetet erre a helyre, akkor biztos volt adat, hogy mennyit lehet erre a helyre szállítani. 

Olajos Mihály: Nem ezt kérdezem. Mivel lesz kevesebb a felmerült költség, ha lesz 50 l-es gyűjtőedény? Mivel csökken a költség? Ki kell jönni az 50 l-es gyűjtőedényért a kukásautónak? Ehhez szükség van 3 emberre? Nem lesz kevesebb a költség, csak igazságosabban lesz szétosztva, az a költség, amit fizetni kell. Nem tudom, melyik városban van ez amit elmondtál példaként? 
Nagy Xénia: Például Győr környékén. 

Simon József: Én most voltam ott, 1700 Ft az alapdíj és ha visznek szemetet, akkor pedig fizet 500.- Ft-ot. 

Olajos Mihály: Az nem az 50 l-es gyűjtőedényen múlik. Hozzáteszem, hogy most azért beszélgetünk, hogy az információ áramoljon közöttünk. Mert ebbe a helyi önkormányzatoknak jelentős befolyása nincs. Van egy ellátandó terület, 40 település, onnan a hulladékot be kell szállítani. Az teljesen mindegy, hogy 50 vagy 60 l-es gyűjtőedénybe gyűjtik. A hulladék mennyiség nem lesz se több, se kevesebb, nem a gyűjtőedényzet mérete határozza meg, hanem az embereknek a fogyasztása, a szokása, hogy mit vásárol, mennyi hulladékot termel. A jólétnek, vagy a rosszlétnek a függvénye a megtermelt hulladék. De mindegyes minőségi változtatás, hogy kétszer megyek hulladékért, meg szelektíven gyűjtöm, meg az is lehetséges, hogy külön gyűjtöm a szerves hulladékot és az hetente elszállítják, a kommunális hulladékot meg csak három hetente. De ezzel nem takarítok meg semmi, mert pluszba jön be, hogy hetente egyszer elviszem a szerves hulladékot és még utána elviszem a szervetlent. Most pedig hetente elviszik egyben. Nem lesz költségcsökkenés, mert minden egyes ilyen jellegű módosítás további költségnövekedést okoz. Most jelen pillanatban ez a legolcsóbb, hogy egységesen 120 l-es gyűjtőedényzetbe beviszik és lerakják. Növeli a költséget, ha szelektíven gyűjtjük, mert azért külön ki kell jönni. Mert a bevitel költsége alatt marad, annak amiért értékesítik. Ez nem a helyi testület döntése, nem mi mondjuk, hogy hetente kell szállítani. Van egy szolgáltató, aki egy ilyen hátrányos helyzetű térségben szolgáltat. Nem tudja fejleszteni a szolgáltatását, hogy megméri, hogy ki, mennyit vitt el, külön nem kell fizetni, ha szelektíven gyűjtik. Mert vannak olyan települések, ahol bevezették azt, hogy helyben a háznál szelektálnak, és onnan viszik el a műanyagot, az üveget és a papírt. De ez mind többe kerül, mint ez az alapállapot, amikor elviszik és lerakják a hulladékot. Ez a legolcsóbb állapot. 
Simon Sándor: Ez a legolcsóbb amit én mondtam.

Olajos Mihály: Az első évben, a településről adtunk adatot, hogy hány ingatlan van, és ők azzal számoltak, hogy mennyi fizető lesz. Aztán jött a következő nagy csalódás, hogy senki nem számolt be vagy csak kevés önkormányzat, hogy üresen álló ingatlan is van a településen, és ott nincs gyűjtőedény, és ott nem fognak fizetni. Senki nem számolta a szolgáltató részéről azt, hogy a helyi önkormányzatok hoztak egy olyan kedvezményt, hogy egymás mellett lévő két ingatlanban  az ott élők száma a hármat nem haladja meg, akkor közösen is használhatnak egy kukát. Ezzel nem számolt a szolgáltató, mert az önkormányzatok ez után hozták ezeket a rendeleteket, amelyben megengedték a közös edény használatát, amivel megint kiesett egy jó pár ezer fizető. A szolgáltató kiszámolta, hogy fizet 92 ezer ingatlan, de ebből lett csak 83 ezer. A kezdetkor 200 millióért vásárolt a szolgáltató edédényzetet, de az indokolt csak 120 millió Ft lett volna, mert megvettek 5000 120 l-es kukát, amit nem kellett volna, mert ahol nem laknak oda nem kell gyűjtőedényzet. De ez nem a szolgáltató hibája, hanem akik adatot szolgálatattak.
Kun Lajosné: Vitányi István biztos ki tudja fizetni a díjat, mint képviselő, de a falusiak már nem nagyon. 

Nagy Xénia: Ki választotta ezt a szolgáltatót? Ez elő volt írva, hogy ezt a szolgáltatót kell választani?

Olajos Mihály: Nem. Közbeszerzés útján lett kiválasztva. Aki a legkedvezőbb feltételekkel vállalta a szolgáltatást, az nyert. A közbeszerzésnek ez a lényege. A Kun Tiborné kérdésére visszatérve. Nincs gyűjtőedényzete, de fizetnie kellene, nem fizet, hátralékos és be kell majd rajta hajtani. Az alapdíjjal kapcsolatos felvetés, az is egy olyan rendszer, ami próbálja igazságosabbá tenni a rendszert, hogy mindenki fizet egy átalány díjat, és aki még kiteszi a kukát az még pluszba fizet. Ez azt jelenti, hogy azok, akik nem termelnek hulladékot, azok kevesebbet fizetnek, akik meg termelnek, azok meg lényegesen többet fizetnek. Ezt úgy kell elképzelni, hogy van egy költség, amit úgy számolhat ki a szolgáltató, egy törvényi rendelkezés alapján, hogy az előző 12 hónap tényegesen felmerült és elszámolható költséget osztja el a következő évben. 

Nagy Xénia: Én máshogy tanultam, emberbarátabban. 

Olajos Mihály: Olyan díjat kell a szolgáltatónak letenni, ami az előző 12 hónap ténylegesen felmerült költsége, a beszállított hulladék mennyiségével visszaosztva. Itt jön ki az, hogy 1 liter mennyibe kerül, és ezt vetíti előre a következő 12 hónapra. Ami valószínű, hogy eleve sánta, mert az előző 12 hónapban a gázolaj ára nem annyi volt, mint amennyi most, meg amennyi majd lesz. A törvény határozza meg, hogy mennyi lehet egy ürítési díj. De ez megint nem a mi asztalunk. Nekünk leteszik a kalkulációt, és a Képviselő-testület vagy elfogadja, és fizeti a lakosság, vagy ha nem, akkor a különbözetet az önkormányzat fizeti meg. Ezt is törvény szabályozza. 

Nagy Xénia: Ha az ürítendő mennyiségre alapoznak, akkor nézik az ürített mennyiséget? Le van kötve, hogy x héten ennyi volt a beszállított mennyiség ebből, meg abból a faluból? 

Olajos Mihály: Nem. Azt összességében nézi, nem falunként, mert azt nem is tudná külön szedni, mivel egy gyűjtő autó 3-4 faluból szedi össze a szemetet. Ezt nem lehet településenként szétválogatni. Csak azt tudja megmondani, hogy 482 db 120 l-es kuka kiosztva, de azt, hogy abból mennyi hulladék megy be, azt nem tudja senki. Visszatérve az alapelvre, a hulladék kezelésre, szállításra, ennek a gazdasági társaságnak az előző 12 hónapra volt egy költsége, közel 500 millió Ft. Neki ezt az 500 millió Ft-ot kell tőlünk beszedni a 40 településen, hogy ez nullás legyen. Neki teljesen mindegy, hogy egyformán fizetjük-e ezt az 500 milliót, vagy az egyik lakos fizet 300.- Ft-ot, a másik meg 150.- Ft-ot egy ürítésért. Ha eddig 300.- Ft-ot fizetett mindenki, az 600.- Ft. De ha különbséget teszek, és azt mondom, hogy az egyik 300 Ft, a másik meg 150.- Ft, akkor van 150.- Ft mínusz, amit valahol szét kell osztani. Marad az, hogy aki eddig 300 Ft-ot fizetett, az fizet 400 Ft-ot, aki 150 Ft-ot fizetett az meg fizet 200 Ft-ot. Mert a 300 Ft-ra szüksége van, ennyit kell neki beszedni, mert különben bebukik és vége van. 

Simon József: Ezért lenne jó az alapdíj, a lakosság közel 60 %-a létminimum alatt élt, és nem tudja ezt fizetni.

Olajos Mihály: A 40 településen sajnos ugyan ilyen az arány, mindenütt feszült ez a dolog, de igazán megnyugtató megoldás nincsen. Jelen pillanatban van egy olyan törekvés, és bízom benne hogy január elsejééig eldöntheti a testület, hogy az egyedül élők, igaz, hogy 120 l-es kukájuk van, de 60 l-es költséget fizetnek. De az nem pont fele lesz, a 120 l-nek, mert arányaiban csak a hulladék mennyisége kevesebb, a 60 l az 60 liter, a 120 l, az 120 liter. 

Simon József: Nem a 120 l-es kuka a probléma, hanem egy alapdíjat kell behozni. 

Olajos Mihály: Ezzel a javaslattal több önkormányzat is jött már, de a nagytöbbség ezt nem fogadja el. 

Simon József: Mi az, hogy nem fogadja el, akkor felmegyek az önkormányzathoz, hogy adjon nekem 4600.- Ft-ot, hogy fizessem ki a kukát, mert másképp nem tudom kifizetni. 

Olajos Mihály: Az önkormányzatnak gondolod, hogy van pénze?

Nagy Xénia: Ez a rendszer akkor úgy működik, hogy van ez, az 50 falu és mindenki fizet egy átlagot. De mi van akkor, ha tudjuk, hogy x falu a túloldalon több hulladékot termel, mint ez a falu ez legyen y falu. Akkor mindenki ugyanannyit fizet?

Olajos Mihály: Nem fizet mindenki egyforma díjat, a 40 településen. Ebbe benne van Berettyóújfalu, ahol tízszer annyit fizetnek, mint Péterszegen. 

Nagy Xénia: De én két kis falura gondoltam, hogy ők is egyenlően fizetnek?

Olajos Mihály: Attól függ, hogy hány gyűjtőedény van kiosztva. Ha ott is 1170-en vannak, mint itt, meg ott is 482 lakás van, mint nálunk akkor annyit fizetnek mint mi, holott nekik tele van mindig a kukájuk, nekünk meg mindig csak félig. Egységes a díj, ott is annyiba kerül egy kukának a kiürítése, mint nálunk. 

Simon József: Ne szemeteljenek annyit a városban.

Olajos Mihály: Magában a hulladékkezelésben, szolgáltatásban nincs igazságosság. Ez egy környezetvédelmi adó. Akkor is ki kell fizetnem, ha nem vettem igénybe a szolgáltatást. 

Kovács Imre: Ezzel a rendszerrel mindenki elégedetlen és jogosan. De azt is tudni kell, hogy ezt a lehetőséget meg kellett volna adni a lakosságnak, hogy választási lehetősége legyen legalább két fajta edényméretben. Ez már itt eleve kimaradt. Ez már eleve szabálytalanság volt, mert ilyen nem lehet. Az Ombudsman is leírja, hogy a lakosságnak választási lehetőséget kell biztosítani. Ha csak  egyféle kuka van, itt a 120 l-es, akkor ez nem ösztönzi a lakosságot, a szelektív hulladékgyűjtésre, ahogy most van a falevéltől kezdve, mindent belerakunk. Igen is kevesebb lesz a hulladék, ha bevezetjük a 60 l-es kukát, mert nem fogják beletenni a levelet, meg mást, hanem komposztálják. Mert a mai világban tényleg mindent belerakunk. Ezt hajtogatja Simon Péter is, ha kisebb lesz a kuka, akkor sem lesz kevesebb a költség. De kérdezem én, ha kevesebb hulladékot szállít be, mert kevesebb lesz, mert nem tesszük bele a falevelet, füvet, és szelektíven gyűjtjük a szemetet, akkor mi marad a kukába. Egy nagy semmi! Ha kevesebb a hulladék, akkor kevesebb lesz a szállítási költség, kevesebb lesz az ártalmatlanítás is, és még sorolhatnám a többi költséget. Egy dolgot szeretnék még mondani, kihozták a 2011. évre 2,532 Ft/liter ebben benne van minden, ezt az előző évi adatokból van. Ha ebből kivesszük rekultivációt, ami 53482 e Ft, számlázás, díjbeszedés költsége: 104.169 e Ft, elhasználódás, felújítás, pótlás, korszerűsítés: 102546 e Ft, ez így elég jól összejön. Szállítás költsége 153 millió Ft. A számlázás majdnem annyiba kerül, mint a szállítás költsége. De még nem beszültünk a vezetők tanulmányi kirándulásairól. A helyi rendeletben bármikor bevezethetnénk a 60 l-es kukát, ha reálisan és igazságosan akarják meghatározni az árat, akkor a 60 l-es kukának az árának a felének kellene lenni, mint a 120 l-es. Ráckeresztúron úgy működik, hogy van egy alapdíj, de nem 2000.- Ft, mert ha annyi lesz akkor jóval többet kell fizetni. Tehát van egy alapdíj, ami két kukának az ára.
Simon József: Nem. 1700.- Ft az alapdíj, és ha még tesz ki kukát, az plusz 560.- Ft. 

Kovács Imre: Ráckeresztúron két kuka az alapdíj, ezen kívül leolvasó rendszerrel számlázzák a többi díjat. A kettőt mindenféle képen ki kell fizetni, de ha háromszor, vagy négyszer rakod ki, akkor annyit kell fizetni. Létezik olyan is, hogy súly alapján fizetnek. Lehetne ezt igazságosabbá tenni, de csak akkor, ha ezt mind a 40 polgármester akarná. Már a megalakításnál kellett volna ezeket meglépni. Egy az, hogy felmérték, de nem mérték fel, mert nem kérdezték meg a lakosságot. Ott kellett volna kezdeni, hogy felmérik a lakosságot, és akkor kiderült volna, hogy hány kuka kell. Az egy dolog, hogy a szolgáltató megvett egy csomó kukát, majd fel fogja használni, ha fel tudja, de azért ne a lakososság fizessen, mert ő nem tudja azt a kukát felhasználni. Én most is azt mondom, hogy itt tehetnénk mi róla és a polgármesterek. Ezen nincs mit beszélni, ha ők nem akarnak változtatni, érdekük, hogy ez így legyen valami oknál fogva. 

Simon József: Mikor alakult ez a cég, és hány tulajdonosa van?

Olajos Mihály: A szolgáltatónak a tulajdonosi köre a 40 önkormányzat.

Simon József: De kié a kukásautó? 

Olajos Mihály: Bihari Hulladékgazdálkodási Kft.

Simon József: Ezt értem, mert rajta van a számlán, de kiké ez a cég? 

Olajos Mihály: A 40 önkormányzat hozott létre egy társulást, ez egy önkormányzati társulás, ez 51 %-al tulajdonos ebben a szolgáltató kft-ben, aki szolgáltat. A további 49 % a debreceni AKSD Kft tulajdona, mert ő nyerte meg a közbeszerzést annak idején, ő tette le a legjobb ajánlatot. Így van a 100 %-os tulajdon felosztva. A gépjárművek, amit ott vannak, ebből 5 jármű a társulás tulajdonában van, mert ő pályázott és ő kapta meg ezt az Uniós forrást, kettőt pedig a szolgáltató vásárolt, ami a Kft tulajdona. Van-e még valami kérdés? 
Simon József: Miért kell tartani annyi kukásautót, ha nincs annyi hulladék?

Olajos Mihály: Nincsen kevesebb hulladék, amit meg Képviselő Úr bizonyos mértékben komolytalanul állított, hogy tanulmányi kirándulásra mennek, olyan nincs. Be kell menni, meg kell nézni, hogy mire költik a pénzt. 

Nagy Gábor: Én tudom jól, hogy ebben a témában az önkormányzat semmit nem tud tenni. Az önkormányzatnak bármit lehet javasolni, hogy legyen átalány, fizessünk kevesebbet, de erről nem az önkormányzat dönt. Rendbe van, hogy átalányt fizetünk. De ha az egyik fék nem teszi ki a szemetet én pedig kiteszem akkor én miért fizessek többet, mert akkor én vagyok megrövidítve, annak a részét aki nem teszi ki a kukát, azt én fizetem ki. Az önkormányzat nem tud ebbe beleszólni. Ebbe 40 önkormányzat tud együtt beleszólni. Én erre tennék egy javaslatot, hogy esetleg ez a 40 önkormányzatnál egyesével minden polgármesterrel beszélni, és a képviselőkkel is, fel tudnának-e lépni ez ellen a cég ellen, hogy lehessen kisebb kukát kérni. A kukásautó ha tönkremegy azt meg kell csináltatni, ezt azért számolják bele a költségekbe, a kukának az ára azért megy feljebb, mert infláció van és mindennek az ára feljebb megy. Az önkormányzat nem tud semmit tenni azért, hogy a kuka olcsóbb legyen, maximum annyit, hogy felemelheti a szavát, hogy valamit csináljunk. Szentpéterszeg egyedül semmit nem tud csinálni. 

Olajos Mihály: Ez megint egy olyan, tájékozatlanság, illetve rosszindulatúság, hogy ez a polgármestereknek nem érdeke. Melyik polgármester tudja azt megtenni, hogy nem áll ki a lakosság elé és nem számol be, és nem kapja azt a kritikát, amit én. Akkor nekem miért nem lenne érdekem, hogy ingyen vigyék el a hulladékot Péterszegről. 

Simon József: Ne vigyék ingyen. 

Olajos Mihály: Ez a szélsőséges megoldás, mert a szélsőségekről beszélünk. Kerüljön kevesebbe, mert az nekem lenne jó, és népszerű. Nehogy azt mondja már valaki, komolytalanul sem, hogy a 40 polgármesternek ez nem érdeke. Én szeretném ha látnák azt, hogy ha a Hulladékgazdálkodási Kft vezetője, amikor elmondja a beszámolójában,  hogy most 17 %-al kell majd megemelni a díjat, vagy 11 %-al, hogy mit kap az a 40 polgármestertől. Mert mindenki nyugodt lehet, hogy nem azért megyünk oda, hogy az5 mondja, hogy 11 %, és mi erre azt mondjuk, hogy legyen az 20 %. Ilyen hülyeséget ne képzeljen már senki. Ha valakinek problémája van, akkor az, az adott település polgármesterének, mert énhozzám jön azért, mert nem tudja kifizetni, énhozzám jön, ha behajtják tőle, stb. Ezzel azért legyünk tisztában, legalább, akik itt vagyunk. Egyet el kell fogadni, kötelező ezt a feladatot ellátni, újságból láttuk már, ha tiltakozik egy-egy nyugat-európai városban a köztisztasági szolgáltató, akkor, láttuk, ahogy Milánót elöntötte a szemét, és bedugult, belefulladt a saját szemetébe. Lehet, hogy ez csak a városi embereknek a szokása, de azért gondoljuk el, hogy Péterszegen hetente, a 482 kukából, csak 350 van kitéve, de annak a 350 kukának némelyik dugig van. Hova tennénk azt a hulladékot? Ha rajtunk múlna, és ezen gondolkodjon el mindenki, hogy fizetek 1700.- Ft-ot, vagy 2000.- Ft-ot, alapdíjként, meg minden egyes kukáért még 550.- Ft-ot, mikor tenném én ki, hogy fizessek 550.-Ft-ot. 2000.- Ft letudtam, és a szemetet elégetem otthon az udvaron, mint Burzuk Sándor. Nem hiszem, hogy ez jó irányba vinne. Amióta bevezették a hulladékszállítást, 2007. óta, én havonta a közmunkásokkal, öt kukányi szemetet gyűjtetek össze, a péterszegi táblától a szőlőskert végéig. Ezt Kiss Imre itt van, meg tudja mondani, vagy azok a közmunkások, akik csinálják. Miért viszik oda az árokba a hulladékot, amikor nincs tele a kuka? Ki viszi oda, azt a hulladékot? Már tanultak belől, mert már a cetlit nem teszik bele, ami alapján azonosítani lehet, adásvételi szerződést is találtunk már benne, Berettyószentmártonból, az illető azt mondta, hogy ő csak az utcára tette ki a szemetet, ő nem tudja ki vitte el onnan Péterszegbe, de ő biztos nem volt. Valaki ellopta a szemetet és ide kiborította. Így is tele van az erdő, a környezetünk szeméttel. 
Simon József: Meg döggel.

Olajos Mihály: A dög még érthető, mert ezt már az önkormányzat nem tudja fizetni ettől az évtől, hogy elszállítassa a gazda helyett. De eddig, míg tudtuk ezt fizettük. Ezt még érthetőbb, hogy ezt kiteszik, de ha üres a kuka, akkor ki szórja el a szemetet. Ezzel azt akartam mondani, hogy bennünk emberekben, benne van, az, hogy nem akarunk fizetni. Ki akar adót fizetni, jelentkezzen? Ki akar szemétszállítási díjat fizetni? Senki! Tehát, ha el lehet kerülni, akkor elkerüljük. Hogy lehet kifizettetni? Úgy, hogy mindenki egységesen fizet. Hányszor mondják azt, hogy megdöglött a lovam, dögöljön meg a szomszédé is. Ez bennünk van, senki nem akar fizetni. A legigazságosabb az, ha mindenki fizet. Az más, hogy milyen mértékben, ebben lesz próbálkozás és bízom benne, hogy előbb-utóbb lesz olyan, hogy aki egyedül él, az kevesebbet fizessen, mert ő tényleg kevesebb hulladékot termel, mint aki családban él. 

Turzó Albert: Ezt azok is tudják, akik ezt a törvényt meghozzák.

Olajos Mihály: Ezt a lehetőséget megadják, a települési önkormányzatok, hozhatnak ilyen döntést, de akkor azzal tisztában kell lenni, hogy most abból az 500 millió Ft-ból, ha én kedvezményt adok x-nek, akkor a másikra viszont azt rá kell terhelni. Mert annak az 500 milliónak be kell jönni. Azt nem lehet, hogy mindenkinek elengedem a felét, mert akkor csak 250 millió jön be. Amennyit elengedek az egyik oldalon, annyit kell emelni a másik oldalon. Kérdezem én, aki egyedül él, ezek után a 330.- Ft helyett 260.- Ft-ot fizet, akkor 70.- Ft ott marad, és felosztják azok között, akik 330.- Ft-ot fizetnek, és nekik lesz 350.- Ft. Igazságosabb lesz a rendszer?  Azoknak, akik egyedül élnek azt mondják, hogy igen. De, aki másodmagával él, az azt mondja, hogy nekem meg miért kell többet fizetni, azért amiért a másiknak meg kevesebbet kell. A helyi Képviselő-testületnek lesz ez a joga, hogy ezt bevezeti vagy sem. Ez a lehetőség szerintem ebben az évben meglesz. 
Simon József: Ha nem megy be az összeg, akkor becsődöl a cég? 

Olajos Mihály: Igen.

Simon József: Akkor csődöljön be. 

Olajos Mihály: Rendben van, de gondolod, hogy nem lesz helyette egy másik cég, aki idejön és esetleg többet fog kérni? Van-e még valakinek, bármi kérdése? 

Kun Lajosné: A vízdíjnál is betervezték, az átalánydíjat. Két hónappal ezelőtt volt, hogy kijöttek a számlák, és sok mindenkinek 10.000.- Ft feletti száma jött ki. Azelőtt 10 nappal olvasták le, előtte meg egy hónappal előbb, és ezt az összeget nem vonták le, abból az elszámolásból, amit mi előtte befizettünk. De senki nem szólt be, hogy miért van ezt így. Én beszóltam, nekem azt a választ adták, hogy nézzem meg az órát, de nem a köbméterrel volt a gond, hanem  sokat számoltak, nem vonták le az előtte kifizetett összegeket. 

Olajos Mihály: A vízzel kapcsolatosan, azt tudom elmondani, hogy mindenhol, az ország egész területén, a szolgáltatók, a gazdasági társaságok próbálnak költségeket csökkenteni, ilyen a Vízmű Zrt is. Azt az általam jónak tartott rendszert megszüntették, hogy helyi a Vízműnél dolgozó volt az óraleolvasó és a díjbeszedő. Előfordult olyan is, hogy a díjbeszedő összejátszott a fogyasztóval. 
Ezt akarták kiküszöbölni azzal, hogy megvonták tőlük, azt, ami jó volt, hogy a segély osztásakor odament a díjbeszedő, és beszedte a helyszínen a díjat. Nem volt annyi kifizetetlen számla, mint most. Tavaly Péterszeg területén nem volt 300 e Ft hátralék, most ez 1500-1600 Ft körül van. Mivel nem szedik el az embertől, akkor úgy vannak vele, hogy nem is fizetem be. Csekket adtak nem fizetem be, a személyes kontaktusban, kérték tőle a díjat, és odaadta. Költséget csökkentettek azzal, hogy a díjbeszedőket elküldték, átadták a számlázást, a Debreceni Vízműnek, bérbe csinálják ezt, ott megtakarít költséget, de például az önkormányzat vízszámláit is kiküldték egy bakonszegi lakosnak, aki visszajuttatta az önkormányzatnak. Ilyen kavarodásokat okozott az új rendszer. 

Kun Lajosné: Nemcsak a mienk, hanem a gáborjáni és hencidai lakosoké is így volt. 

Olajos Mihály: Természetesen előbb-utóbb kijavítják ezeket, mert ez tévedés, ez az ő hibájuk. Jelenleg Magyarországon 10 millió emberre 400 víziközmű társulat van, akik szolgáltatnak. Franciaországban van 10, Angliában hasonló nagyságrendű. Magyarországon most törvényt fognak hozni, hogy ne 400 legye, hanem 40-re le akarják leszűkíteni. Hajdú-Bihar megyében 570 ezer ember él, még az egy szolgáltató is sok, most jelenleg van közel 40 szolgáltató. Van sok önkormányzati és van két nagyobb a HB-i Önkormányzatok Vízmű és a Debreceni Vízmű. Ennek az a lényeget, hogy a törvénnyel központosítani akarják ezt  szolgáltatást. Nem biztos, hogy sokáig lesz az önkormányzatok tulajdonában a víz, a kút, mert amilyen rossz helyzetben vannak az önkormányzatok, akik esetleg eladják a viziközmű vagyonukat esetleg külföldi cégeknek. Azért, hoz az állam intézkedéseket, hogy  megvédje ezeket a természeti kincseket, amit egészséges ivóvíznek mondunk. Koncentrálja a szolgáltatást, tehát össze szorítanak bennünket, nem pedig szét. Ez a lehetőség 1993-ban megvolt, hogy a települési önkormányzat visszakapta a vagyonát, hogy működtethesse. Az akkor testület és az akkor megyei vízmű leült és megnézte, hogy miből szolgáltasson az önkormányzat. Ha kell egy agregátor, van-e nekünk agregátorunk? Akkor sem volt, azóta sincs. Van-e nekünk tartalékba 2-3 olyan búvárszivattyú, ami több százezer forintértékű? Van-e nekünk olyan eszközünk, amikor csőtörés van, amivel kiáshatjuk a helyszínt? Van-e nekünk olyan szakemberünk, mérnökünk, aki minimum Baján végzett  vízügyi technikusi főiskolát. Az akkori időben is belekerült volna egy fél millió forintba. Ha ezeket a költségeket kiszámolgatjuk, akkor rájövünk, hogy a mi éves 35 ezer köbméteres vízfogyasztásunkkal ilyen kintlévőség mellett, biztonsággal ezt nem tudjuk ellátni. Balogh Gyula nem azért szavazott mellette, mert ő ott volt az igazgatóságban, hanem ő egy kicsit bele látott a dolgokba, hogy egészséges ivóvizet szolgáltatni, az felelősségteljes munka. Az, bármikor beszennyeződhet, és hol van nekünk ehhez laborunk, műszerünk, hogy vizsgáljuk a víz minőségét. Megvizsgálják, olyan pénzekért, amit megint nem tudunk kifizetni. Hol van nekünk olyan műszerünk, hogy a vízmérő órát hitelesítsük? Mindezeket bérmunkában kellene elvégeztetni. Ezt nem bírja el egy ilyen kistelepülés, még a nagy is küszködik, próbál bizonyos feladatokat kiszervezni, hogy kevesebbe kerüljön. Egy megyei vízmű, ami milliárdos nagyságrendű, sem úszkál a javakban, hát akkor egy ilyen kistelepülés. Az biztos, hogy míg átállnak az új rendszerre lesznek hibák, de ezeket idővel biztosan korrigálni fogják. Van-e még kérdés? 
Kun Lajosné: Azt nem értem, hogy valaki, mért nem szólt be, mikor kijöttek ezek a nagy számlák? 

Olajos Mihály: A Vízmű mindenkinek küldött egy levelet, amelyben tájékoztatták a lakosságot az átállásról. Ebben az esetben, ha téged sérelem ér, én honnan tudjam, mert úgy érzem, hogy te azt vártad volna, hogy az önkormányzatnak kellett volna beszólni szerinted. 
Kun Lajosné: Még a telefont sem vették fel a Vízműnél. 

Olajos Mihály: Az lehet, hogy azért volt, mert mással beszéltek, vagy nem volt bent az ügyintéző. De ezeket a problémákat mindenkinek saját magának kell kezelnie. Az önkormányzat ekkora védőszárnyat nem tud nyújtani. 

Kun Lajosné: De, ha a hivatalból beszólt volna valaki, akinek elmagyarázták volna a dolgokat, jobb lett volna. 

Olajos Mihály: Ezt csak te tudod megoldani, te tudod leolvasni az óra állását. Ezt mi nem tudjuk felvállalni, ingyenes a szám, fel lehet hívni, mert te vagy a Vízművel szerződéses viszonyban, nem pedig az önkormányzat. 

Kun Lajosné: Más nem szólt?

Olajos Mihály: Nem, mindenki lerendezte a saját maga háza táján. 

Kun Lajosné: Pedig tudom, hogy nagyon sokan voltak a Vízműnél is érdeklődni. 

Olajos Mihály: Gondolom a Nagy Géza is ugyanezt mondta, hogy nézze meg az óra állását és diktálja be, mert akkor tudják megmondani, hogy jól lett-e elszámolva. Van-e még hozzászólása valakinek?

Simon József: Ha nem tudom kifizetni a kukadíjat, akkor az önkormányzat kifizeti helyettem? 

Olajos Mihály: Nem. Behajtja rajtad. 

Simon József: Ebből a kicsi pénzből, hogyan tudjam kifizetni. 

Olajos Mihály: De ha te a kicsi pénzedből nem tudod kifizetni, akkor, hogyan tudja az, aki segélyen van. 

Simon József: Kukadíj, szennyvízdíj, ha bevezetik a kutyaadót, azt is fizetni kell.

Olajos Mihály: A kutyaadó a helyi testületen múlik. Az adóval kapcsolatosan szeretnék még mondani valamit. Elhangzott, hogy a kommunális adót csökkentsük le 2000.- Ft-ra. Elmondtam, hogy az önkormányzat ebben az évben közel 28 millió Ft-al kap kevesebbet, mint tavaly. Települési szinten a működési kiadásunk, településüzemeltetési szinten drasztikusan emelkedett. A villamos áram díját mindenki tudja, hogy mennyi. Nekünk, amit leszámláznak alapdíjtól kezdve mindent, 1 KW áram több mint 50.- Ft-ba kerül. A közvilágításra közel 8 millió forintot fizetünk évente, és még azt sem tudom megszabályozni, hiába kérem, hogy este 18 órakor kapcsolják fel a lámpákat, nem bekapcsolják 16.10-kor. Azt sem mondhatom, hogy reggel hat órakor kapcsolják ki. Ezt is törvény szabályozza, mint a hulladékszállítást, a szolgáltató törvény kötelezi, hogy a világítási naptár szerint kell a közvilágítást fel, ill. le kapcsolni, ettől a szolgáltató nem térhet el. Igaz, hogy ezt mi fizetjük, de nem tudunk beleszólni, hogy korlátozzák. De ez csak egy tétel, a másik tétel a közutaknak, a tereknek a fenntartása, temetőüzemeltetés és még sorolhatnám, hogy mi mindent kell az önkormányzatoknak ebből kifizetni. A kommunális adó ezt a célt szolgálja, az elmúlt időszakban egyedül ebből tudtunk fejleszteni, mert mindent elvettek, jelen pillanatban már ezt is működésre számítják be, sőt az ÖNHIKI-nél levonják, amit a lakosságnak juttatásként adunk pl. az 50 %-os hulladékkezelési díj visszafizetésre, mert azt mondják, ha az önkormányzatnak van ilyenre pénze, hogy támogassa a lakosságot, akkor azt elveszik. Elveszi az adót is, a befizetett kommunális adót is a működésre számolja. Kimutattunk 60 millió Ft forráshiány, és kaptunk helyette 10 millió Ft-ot. Már az sem igaz, amikor behajtottak bennünket a társulásba, hogyha társulásba látjuk el az oktatási feladatokat, akkor az ott keletkező forráshiányt az ÖNHIKI-be ideadják. Abban az évben, amikor társultunk még odaadták, az azt követő évben csak a 30 %-át, de tavaly, meg az idén semmit. Az idén meg már olyan városok is kaptak több tízmillió Ft támogatást, akik eddig nem is voltak ÖNHIKI-sek. Itt nem cél, hogy a településen, a falun élők itt maradjanak. 

Simon József: Nyomorodjanak mindig.

Olajos Mihály: Menjenek innen, mert kell a hely. Ebbe az irányba mennek. Mit gondolsz, meddig fog itt működni iskola, ha az állam átveszi? 

Simon József: Nem sokáig. 

Olajos  Mihály: Ha az állam átvesz, az nem az önkormányzat. Mi itt mindent megtettünk azért, hogy megmaradjon az iskola, működjön, legyen 15 pedagógusnak munkája. Ezt már a központi kormány nem fogja meghagyni, 2000 fő alatt önálló hivatal nem lesz. Mehetünk a Járáshoz az ügyeinket intézni. Ahhoz, hogy mi ezt önként dalolva megtegyük, ezért most minket kivéreztetnek, nem adnak pénzt. Az önkormányzatok 1400 milliárd forinttal tartoznak. A megyei önkormányzatokat megvásárolták, az mind az államé lett. 

Simon József: Újfalunak 5 milliárd az adósága, Seifert úr annyit hagyott ott.

Olajos Mihály: Nem a polgármesterek csinálják az adósságot. Nekünk se lenne annyi az adósságunk, ha nem működtetnék az iskolát, nem működtetnék óvodát, Idősek Klubját. Ha nem lenne semmi, akkor nem lenne adóság. De addig, amíg a feladatot ellátjuk és csak a fel pénzt adják ide, akkor mit tudunk csinálni. Van-e még kérdés?

Kun Lajosné: A Piactér meg lett nyitva, de nincs semmi. 

Olajos Mihály: Ez így nem igaz. Én már láttam személyeket árusítani. 

Kun Lajosné: Én is láttam de van benne üzlet is. 

Olajos Mihály: Két üzlethelyiség van, meg voltak hirdetve, érdeklődő volt, de konkrét szerződést még nem lett kötve. Január elsejétől úgy néz ki, hogy a kisebbiket kiveszik. Tőlem is kérdezték, hogy mikor lehet árusítani, nincs korlátozva, csak menjenek, és áruljanak. Ha kialakul egy igény, mint ahogyan régen volt a Porostón, hogy kedden, szombaton piac volt, akkor itt is ki fog alakulni, hogy kedden és szombaton lesz piac. Ennek a piacnak akkor lesz jelentősége, amikor odáig szegényedünk, hogy érdemes lesz tyúkot tartani, zöldséget termeszteni, és a felesleget eladni. Attól tartok előbb-utóbb el fog jönni az az idő. Azok akik segélyen vannak nálunk, még nem jutottak el odáig, hogy esetleg neveljenek csirkét, és adják el a felesleget. Ha odáig szegényedünk, hogy belátjuk, hogy munkával is lehet pénzt keresni, akkor megtelik a piac. Van-e még kérdés? Amennyiben nincs a közmeghallgatást berzárom.
K.m.f.


Olajos Mihály


Dr. Juhász Marica


Polgármester


     körjegyző

Jegyzőkönyv hitelesítő: 



Cs. Balogh Gyula

